
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	toteaa, että tilintarkastustuomioistuimen ilmoituksen mukaan Euroopan syyttäjänviraston (EPPO) varainhoitovuodelta 2022 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset ja että sen taloudellisesta asemasta 31. joulukuuta 2022 on annettu oikeat ja riittävät tiedot;
2.	on tyytyväinen, että useimpien tilintarkastustuomioistuimen viime vuonna tekemien huomautusten käsittely on päättynyt ja että EPPO onnistui vähentämään myöhässä suoritettujen maksujen osuutta 21 prosentista vuonna 2021 viiteen prosenttiin vuonna 2022;
3.	panee merkille EPPOn työmäärän merkittävän kasvun; pitää myönteisenä, että EPPO vastaanotti 3 318 ilmoitusta, joista 58 prosenttia oli yksityisten tahojen lähettämiä, mikä osoittaa myös, että EPPO on laajalti tunnettu oikeusviranomainen; on tyytyväinen, että vuonna 2022 EPPO käynnisti 865 tutkintaa, myös covid-19-rokotteiden hankkimisesta, ja toteaa, että niihin liittyvien vahinkojen arvioitiin olevan 9,9 miljardia euroa; toteaa, että EPPOn käsiteltäväksi tulevien tapausten määrää oli aliarvioitu merkittävästi; 
4.	panee tyytyväisenä merkille, että EPPOlle myönnettiin lisää henkilöresursseja pitkälle erikoistuneisiin ja korkeaa osaamista vaativiin tehtäviin sekä vuonna 2022 ensimmäisen kerran myös kansallisia asiantuntijoita; panee merkille, että henkilöstösääntöjen alaisen henkilöstön rekrytoimiseksi käynnistettiin ja saatettiin päätökseen 34 valintamenettelyä ja kansallisten asiantuntijoiden rekrytoimiseksi kolme valintamenettelyä; panee tyytyväisenä merkille, että henkilöstösääntöjen alaisen henkilöstön ja kansallisten asiantuntijoiden kokonaismäärä nousi 221:een, mikä tarkoittaa, että henkilöstötaulukon täyttöaste oli 89 prosenttia;
5.	on huolestunut EPPOn toimintaympäristöstä, jossa esiintyy sekä fyysiseen että tietoturvallisuuteen liittyviä suuria riskejä, ja resurssien tämänhetkisestä tasosta; painottaa, että henkilö- ja taloudelliset resurssit on mukautettava kasvavaan työmäärään ja että niiden on tärkeää näkyä vastaavasti tulevassa talousarviosuunnittelussa, tarvittaessa myös EPPOn määrärahojen lisäämisenä;
6.	palauttaa mieliin, että EPPO on riippumaton Euroopan unionin elin, jonka perustaminen pohjautuu rikosasioissa tehtävän tiiviimmän yhteistyön konseptiin ja jonka vastuulla on tutkia rikoksia, jotka vahingoittavat unionin taloudellisia etuja, ja asettaa niiden tekijät syytteeseen ja tuomittaviksi; toteaa, että vain 22 jäsenvaltiota osallistuu EPPOon, kun taas Unkari, Puola ja Ruotsi eivät ole liittyneet siihen; kehottaa komissiota käymään aktiivista vuoropuhelua ulkopuolelle jättäytyneiden jäsenvaltioiden kanssa EPPOn toiminnan tehokkaan toteuttamisen helpottamiseksi;
7.	painottaa tehokasta yhteistyötä asiaankuuluvien sidosryhmien kanssa; pitää myönteisenä, että kolmansien maiden, erityisesti Ukrainan, Albanian, Moldovan, Montenegron, Georgian ja Pohjois-Makedonian, viranomaisten kanssa on tehty useita työjärjestelyjä; muistuttaa, että yhteistyö EPPOon osallistumattomien valtioiden viranomaisten kanssa on tärkeää; on tietoinen oikeusjärjestelmien välisistä eroista sekä käytännön yhteistyöjärjestelyistä käytyjen neuvottelujen vaikeuksista, jotka ovat Irlannissa johtaneet siihen, että EPPOn oikeudellista yhteistyötä koskevien pyyntöjen täytäntöönpanosta on kieltäydytty useita vuosia peräkkäin, kuten todetaan Euroopan pääsyyttäjän komissiolle osoittamassa kirjeessä;  pitää Irlannin viranomaisten sitoutumista myönteisenä ja kehottaa Irlantia tarkastelemaan uudelleen käytännön yhteistyöjärjestelyjään EPPOn kanssa;
8.	on huolissaan siitä, että EPPOn työhön, erityisesti todisteiden hankkimiseen, on vaikuttanut Puolan kieltäytyminen yhteistyöstä vuosina 2021–2022, ja toteaa tällä olleen suora negatiivinen vaikutus EPPOn valmiuksiin suojella EU:n talousarviota rikostutkintojen ja syytetoimien avulla; on tyytyväinen siihen, että käytännön yhteistyöjärjestelyistä teknisellä tasolla käydyt neuvottelut on viety päätökseen, Puolan rikosprosessilakiin tehtyihin muutoksiin ja siihen, että Puola tunnusti EPPOn toimivaltaiseksi viranomaiseksi rikosasioissa tehtävää oikeudellista yhteistyötä koskevien asianmukaisten unionin välineiden osalta, mukaan lukien eurooppalaisesta tutkintamääräyksestä annettu direktiivi;  arvostaa myös uuden hallituksen äskettäistä päätöstä käynnistää prosessi EPPOon liittymiseksi; kehottaa molempia osapuolia jatkamaan vuoropuhelua ja yhteistyötä, jotta voidaan helpottaa EPPOn tehtävien hoitamista;
9.	toteaa, että valtuutettujen Euroopan syyttäjien nimittäminen on EPPOn ja jäsenvaltioiden yhteisellä vastuulla; korostaa, että nimittämismenettelyn on aina oltava neuvoston asetuksen (EU) 2017/1939 17 artiklan ja kansallisen menettelyllisen autonomian periaatteen mukainen; kannustaa jäsenvaltioita edistämään EPPOn täyttä riippumattomuutta toteuttaessaan nimittämismenettelyä; toteaa, että vuoden 2022 lopussa EPPOn palveluksessa oli 114 valtuutettua Euroopan syyttäjää; pitää myönteisenä, että raportointikaudella nimitettiin 15 valtuutettua Euroopan syyttäjää, eikä EPPOn kollegio erottanut yhtään;
10.	muistuttaa, että on erittäin tärkeää varmistaa valtuutettujen Euroopan syyttäjien täysi riippumattomuus, sillä he toteuttavat toimenpiteitä suoraan omissa jäsenvaltioissaan ja ovat näin alttiita ulkoiselle painostukselle; panee merkille, että EPPOn ulkoinen riippumattomuus on kytköksissä myös siihen, osoitetaanko sen toimeksiannon täyttämiseen riittävästi taloudellisia resursseja ja onko sillä varainhoitoon tarvittava budjettiautonomia; korostaa, että EPPOn asianmukainen rahoitus on sekä EU:n että kunkin osallistuvan jäsenvaltion vastuulla;
11.	panee tyytyväisenä merkille jatkuvan yhteistyön EPPOon osallistuvien ja osallistumattomien jäsenvaltioiden ja kolmansien maiden viranomaisten, unionin toimielinten, elinten, toimistojen ja virastojen, erityisesti Eurojustin, Europolin ja OLAFin kanssa; on tyytyväinen, että EPPO on osallistunut neuvotteluihin käytännön yhteistyöjärjestelyistä Euroopan parlamentin ja toimeenpanovirastojen sekä Euroopan ulkosuhdehallinnon kanssa.

